SKRIFTLIG FORESPØRGSEL E-0944/00

af Jens-Peter Bonde (EDD) til Kommissionen

(29. marts 2000)

Om: Vedvarende energi

Vil Kommissionen oplyse, hvor langt den er i sin vurdering af den danske regerings planer om at indføre såkaldte VE-beviser? Forbrugerne skal tilsyneladende tvinges til at købe VE-beviser (VE = vedvarende energi) i forhold til deres elforbrug, og det kan derfor til forveksling ligne en ny form for beskatning. Er det Kommissionens vurdering, at der er tale om en skat til de danske forbrugere?

Og vil Kommissionen oplyse, om CO2-afgiften på vindmøller, som ellers er CO2-frie, er i overensstemmelse med EU's gældende regler?

Svar afgivet på Kommissionens vegne af Mario Monti

(10. maj 2000)

Kommissionen er ved at færdiggøre sin vurdering af den danske regerings planer om at indføre såkaldte VE-beviser (VE = vedvarende energi) for elektricitet, der stammer fra vedvarende energikilder. En beslutning skulle foreligge i den nærmeste fremtid.

Systemet med henblik på VE-beviser fungerer således: Producenterne af elektricitet fra vedvarende energikilder vil modtage et antal VE-beviser i forhold til deres samlede elproduktion. Forbrugerne vil blive forpligtet til at købe VE-beviser i forhold til en vis del af deres samlede elforbrug. Producenterne af den dyrere VE-baserede elektricitet er dermed sikret kompensation ud over markedsprisen for elektricitet. Prisen på beviserne varierer mellem 0,10 DKK/kWh og 0,27 DKK/kWh elektricitet. Forpligtelsen til at købe beviser vil betyde en større samlet elregning til forbrugerne, hvilket det ærede medlem sammenligner med en ny form for beskatning bortset fra betegnelsen. Kommissionen bemærker, at penge til beviserne ikke går til statskassen og derfor ikke udgør en beskatning. Der er snarere tale om en skattelignende afgift i form af penge, der skal finansiere et bestemt projekt eller gå til et bestemt formål og således skal være til fordel for visse virksomheder som i dette tilfælde producenter af elektricitet fra vedvarende energikilder. Kommissionen vil gerne understrege, at nuværende producenter af VE-baseret elektricitet i Danmark modtager direkte statsstøtte, som finansieres over skatteindtægter.

At en foranstaltning har samme effekt som en forbrugsafgift har desuden i sig selv ingen indflydelse på Kommissionens vurdering af en foranstaltnings indvirkninger på konkurrencen og fællesmarkedets funktion. Kun i tilfælde, hvor en foranstaltning ikke anvendes ensartet og således begunstiger visse virksomheder eller produktionen af visse varer, kan Kommissionen gribe ind i henhold til EF-traktatens artikel 87, stk. 1 (tidl. artikel 92).

Den danske CO2-afgift på brændstof og elektricitet er baseret på CO2-indholdet i brændstof. I forbindelse med elektricitet baseres afgiften på CO2-indholdet i kul, da de fleste kraftværker i Danmark er kulfyrede. Mens afgiften er på 100 DKK/ton CO2, der udsendes, når elektricitet genereres fra kul, er den kun på 0,10/kWh DKK for elektricitet. I øjeblikket modtager vindmøller og andre VE-baserede kraftværker, som er CO2-frie eller kun udsender meget lidt CO2, tilskud på samme beløb som kompensation for afgiften. I løbet af de kommende år vil disse tilskud blive erstattet med den laveste pris for VE-beviserne, som ligeledes er 0,10 DKK/kWh. På denne måde sikres det, at de pågældende kraftværker fortsat får kompensation for CO2-afgiften.